18.8.2023
FI
Euroopan unionin virallinen lehti
C 290/11
Unionin yleisessä tuomioistuimessa tarkastellaan parhaillaan edellä mainittua tulkintaa kosmetiikka-asetuksen ja REACHasetuksen välisestä rajapinnasta kahden ECHAa vastaan nostetun kanteen yhteydessä.
Rekisteröijä on riitauttanut velvoitteen suorittaa eläinkokeita, joita ECHA edellytti asiakirja-aineiston arvioinnin perusteella tehtäviä päätöksiä varten REACH-asetuksen nojalla.
Unionin yleisen tuomioistuimen odotetaan tekevän ratkaisunsa vuoden 2023 aikana, ja niillä voi olla vaikutuksia nykyiseen tulkintaan, joka on myös tähän eurooppalaiseen kansalaisaloitteeseen annetun komission vastauksen perustana.
Asiat T-655/20 ja asia T-656/20 (Symrise v. ECHA) Kantajat vaativat ECHAn valituslautakunnan tekemien kahden päätöksen kumoamista.
Näissä päätöksissä valituslautakunta oli vahvistanut ECHAn vaatimuksen suorittaa tiettyjä eläinkokeilla tehtäviä testejä kemikaaleille, joita käytetään yksinomaan kosmeettisissa valmisteissa.
Muiden kanneperusteiden ohella kantaja väittää kansalaisjärjestöjen ja kosmetiikka-alan yritysten tukemana, että ECHA on tehnyt ilmeisen arviointivirheen ja tulkinnut REACH-asetusta virheellisesti edellyttäessään selkärankaisilla tehtäviä testejä työntekijöiden terveydelle aiheutuvien riskien arvioimiseksi ja jättäessään huomiotta aineen turvallisuuden sellaisena kuin sitä on arvioitu kosmetiikka-asetuksen nojalla.
3.2
Tavoite 2: EU:n kemikaalilainsäädännön muuttaminen
Eurooppalaisessa kansalaisaloitteessa kehotetaan komissiota muuttamaan EU:n kemikaalilainsäädäntöä ja varmistamaan, että ihmisten terveyttä ja ympäristöä suojellaan kemikaalisääntelyllä lisäämättä uusia vaatimuksia, joiden noudattaminen edellyttää eläinkokeita.
Tavoitteeseen 2 kuuluvissa aloitteissa pyydetään ryhtymään konkreettisiin toimiin, jotta voidaan kehittää, validoida ja panna täytäntöön ihmisen kannalta merkityksellisiä eläinkokeettomia lähestymistapoja myrkyllisten kemikaalien tunnistamiseksi.
Lisäksi tavoitteessa pyydetään sitoutumaan täydelliseen siirtymiseen pois eläinkokeista, varmistamaan eläinkokeettomien menetelmien yhtäläinen käyttöönotto kaikkien sellaisten asiaankuuluvien sääntelyvi­ rastojen kesken, jotka vastaavat kemikaalien, biosidien, kasvinsuojeluaineiden, lääkkeiden ja muiden tuotteiden hallinnoinnista, sekä mukauttamaan sääntelykehyksiä, jotta varmistetaan uuden lähestymistavan menetelmien nopea käyttöönotto.
Siinä pyydetään myös varmistamaan, ettei testausvaatimuksia koskevia määräaikoja sovelleta tieteellisen kurinalaisuuden tai ihmisten ja ympäristön turvallisuuden kustannuksella niin, että sallitaan oletusarvoinen turvautuminen epäluotettaviin eläinkokeisiin.
Pohjimmiltaan aloitteen tavoitteet vastaavat strategian tai etenemissuunnitelman käyttöönottoa eläinkokeista luopumiseksi.
Tavoitteen 2 kohdat, joita on käsitelty tarkemmin komission kanssa 17. maaliskuuta 2023 pidetyssä kokouksessa, näyttävät olevan osittain päällekkäisiä tavoitteen 3 kohtien kanssa.
Tavoitteessa 3 pyydetään laatimaan etenemissuunnitelma ja ohjaamaan rahoitusta eläinkokeettomien menetelmien kehittämiseen ja validointiin, myös sääntelyyn perustuviin vaatimuksiin vastaamiseksi, ja koordinoimaan menetelmien käyttöönottoa.
Erityisesti tavoitteessa 2 esitetty konkreettisia toimia koskeva pyyntö vastaa etenemissuunnitelman laatimista eläinkokeiden asteittaiseksi lopettamiseksi kemikaaliturvallisuusarvioinneissa.
Vastaus tavoitteeseen 2: Etenemissuunnitelma eläinkokeiden asteittaiseksi lopettamiseksi kemikaaliturvallisuusarvioinneissa Komissio käynnistää välittömästi työskentelyn sellaisen etenemissuunnitelman laatimiseksi, jossa esitetään välitavoitteet ja erityistoimet, jotka on määrä toteuttaa lyhyellä ja pitkällä aikavälillä eläinkokeiden vähentämiseksi.
Tavoitteena on siirtyä eläinkokeettomaan sääntelyjärjestelmään kaikkien asiaankuuluvien kemikaalisäädösten osalta (esim.
REACH-asetus, biosidituotteita koskeva asetus, kasvinsuojeluaineita koskeva asetus sekä ihmisille ja eläimille tarkoitetut lääkkeet).
Etenemissuunnitelmassa analysoidaan ja kuvataan vaiheet, jotka ovat välttämättömiä, jotta eläinkokeita koskevat vaatimukset voidaan korvata säädöksissä, joissa tällä hetkellä edellytetään eläinkokeita kemikaali­ turvallisuusarviointeja varten.
Etenemissuunnitelmassa hahmotellaan toimet, joilla laajennetaan ja nopeutetaan eläinkokeettomien menetelmien kehittämistä, validointia ja käyttöönottoa, sekä keinoja, joilla voidaan helpottaa niiden käyttöönottoa eri lainsäädäntöalueilla.
Komission tarkoituksena on keskustella jäsenvaltioiden ja sidosryhmien kanssa etenemissuunnitelman osista vuoden 2023 jälkipuoliskolla järjestettävässä työpajassa ja esitellä saavutettua edistystä toisessa työpajassa vuoden 2024 jälkipuoliskolla.
Tavoitteena on saada etenemissuunnitelmaa koskeva työ päätökseen seuraavan komission toimikauden ensimmäisellä neljänneksellä.
Etenemissuunnitelmaa laatiessaan komissio tekee tiivistä yhteistyötä komission virastojen, jäsenvaltioiden sekä asiankuuluvien kansalaisjärjestöjen, toimialojen ja tutkimusalojen sidosryhmien kanssa.
Etenemissuunnitelman kehittämisen tukena käytetään yhteisen tutkimuskeskuksen tekemiä arviointeja, EFSAn eläinkokeettomia lähestymistapoja koskevaa työtä, EFSAn etenemissuunnitelmaa sekä ECHAn, EFSAn ja EMAn asiantuntemusta.